**NAGOVOR MINISTRA BOŠTJANA KORITNIKA NA KONFERENCI KAKOVOST V NOVI DOBI, DOBI DOMIŠLJIJE**

**LJUBLJANA, 11. 11. 2020**

Spoštovani predsednik Slovenskega združenja za kakovost in odličnost Marko Lotrič,

spoštovani člani organizacijskega odbora,

spoštovani udeleženci,

Vesel sem, da sem lahko danes z vami na vaši vsakoletni konferenci, na kateri bomo tokrat spregovorili o **kakovosti**, **novi dobi**, **dobi domišljije**, ki jo oblikujejo predvsem digitalne tehnologije. Zato **ni** nič nenavadnega, da vas pozdravljam preko orodij za video komunikacijo. Si pa iskreno želim, da bi se razmere v Sloveniji in svetu čim prej **stabilizirale** in s tem omogočile, da bodo tudi takšna druženja potekala, kot radi rečemo, v živo. Kajti pristen človeški stik in izmenjavo mnenj je nemogoče popolnoma nadomestiti z digitalnimi orodij, kljub nezanemarljivem trudu kolegov iz Slovenskega združenja za kakovost in odličnost na čelu z gospodom Lotričem in gospo Rigler. Vsem iz organizacijskega odbora res iskrene čestitke za izpeljavo dogodka v tem zahtevnem času.

Trenutna pandemija COVID-19 je pokazala, kako pomembne so postale **digitalne dobrine** za naša gospodarstva ter kako omrežja in povezljivost, podatki ter umetna inteligenca **ohranjajo** naša gospodarstva in družbe s tem, da omogočajo nadaljevanje dela in spremljanje širjenja virusa ter pospešujejo iskanje zdravil in cepiva.

Slovenija je na področju digitalne tehnologije takoj uvedla **številne ukrepe** za obvladovanje krize. Državljani in podjetja so se prilagodili ukrepom za omejevanje socialnih stikov, tako da so spremenili način sodelovanja in poslovanja.

Uveden je bil širok nabor novih rešitev in orodij IT, videokonference in spletni nakupi pa so postali **norma**. Kadarkoli je bilo mogoče, so podjetja in državne institucije uvedli delo od doma, trgovci na drobno pa so prešli na prodajo prek spleta. Izobraževalne ustanove na vseh ravneh so uvedle spletno poučevanje. Velik delež zaposlenih v nudenju zasebnih in javnih storitev, vključno z učitelji, je osvojil potrebno znanje za delo preko spleta.

Zelo pa me veseli, da smo v zadnjem obdobju izpeljali oz. začeli s projekti, ki pomenijo **pomemben preskok** pri zagotavljanju kakovosti v javnem sektorju in vam jih bodo v nadaljevanju dneva podrobno predstavile sodelavke z ministrstva, sam pa jih bom le na kratko povzel. Že sedaj pa se še na tem mestu zahvaljujem predani ekipi na ministrstvu za javno upravo, ki dokazuje, da sta odličnost in kakovost doma tudi na Tržaški 21 v Ljubljani.

Naj začnem na področju, ki je v zadnjem obdobju najbolj na očeh. Zavod za zdravstveno zavarovanje Slovenije in izvajalci zdravstvenih storitev ter Ministrstvo za javno upravo smo v začetku leta 2020 uvedli elektronski bolniški list – **eBOL**. Elektronski bolniški list nadomešča dosedanjo papirno listino.

Uvedba elektronskega bolniškega lista je prinesla korenite spremembe v procesu dela tako na strani pooblaščenih zdravnikov, kot delodajalcev; prav tako pa zavarovanci pa pri zdravniku ne dobijo več papirne listine.

Cilji projekta je bila poenostavitev, manjša administracija in optimizacije poslovanja. Bolniški list sedaj **potuje** po informacijskem sistemu od zdravnika do ZZZS. Do bolniškega lista pa preko portala **SPOT** dostopajo delodajalci, ki potrebujejo podatke iz bolniškega lista v procesu vodenja odsotnosti delavca in v nadaljevanju pri obračunu plače oz. oddaji zahtevka za refundacijo nadomestila plače.

Z elektronskim bolniškim listom je bila odpravljena potreba po številnih fizičnih stikih, ki predstavlja tveganje za širšo obolevnost zaradi trenutne situacije z virusom COVID-19. Tako je elektronski bolniški list omogočil zagotavljanje te listine **brez fizičnega stika** med zdravniki in pacienti (če po oceni zdravnika pregled **ni** bil potreben) in elektronski prenos listine k delodajalcu.

Z uvedbo e-listine in vgrajenimi številnimi notranjimi kontrolami se zagotavlja boljši nadzor nad dokumenti ter varnejše in kakovostnejše poslovanje, ima pa tudi pozitiven **ekološki** učinek. Pravilni in ažurni podatki iz elektronskih bolniških listov pristojnim institucijam (ZZZS, NIJZ) omogočajo pripravo različnih statistik, ki služijo tudi pripravi ustreznih ukrepov za zniževanje zdravstvenega absentizma, ki vse bolj postaja širši družbeni problem.

Z brezpapirnim poslovanjem se pri vseh uporabnikih zagotavlja **zniževanje (nepotrebnih) stroškov**; MJU je v januarju 2020 izvedel vrednotenje učinkov implementacije eBOL in izračunal **11,5 milijona evrov** prihrankov za različne deležnike na letni ravni (največ, 6 milijonov evrov za delodajalce, sledijo delavci z 2,4 milijona evrov prihrankov itd.)

Na letošnjih Dnevih slovenske informatike smo skupaj z Zavodom za zdravstveno zavarovanje Slovenije prejeli nagrado oz. priznanje za odlično rešitev med dosežki na področju informatike.

Slovenija ima sicer na področju e-poslovanja javnega sektorja razmeroma dolgo tradicijo. V okviru projekta **SI-TRUST** je bila razvita enotna platforma za prijavo in e-podpis za sisteme v javni upravi, t. i. SI-PASS. Trenutno ta sistem za prijavo uporablja že 35 sistemov, med drugim tudi osrednji državni portal za državljane **eUprava** in portal za poslovne subjekte **SPOT**. Prizadevamo si k enotnim rešitvam, ki bi izpolnile tudi vse druge izzive, ki jih od nas pričakuje tudi Evropska unija z zahtevami po digitalnem enotnem trgu. Seveda pa nas čaka še kar nekaj dela, da bomo te storitve omogočili tudi na kar se da uporabniško prijazen način in uporabo približali čim širšim množicam. Pomembna smer je tudi naravnanost v vzpostavljanju mobilnih rešitev, tako za izkazovanje naše istovetnosti kot tudi samih e-storitev.

Prihodnje leto se nam obeta tudi pomembna novost, ki se v Sloveniji že večkrat pripravljala. Končno bomo uvedli e - osebno izkaznico. Izkoristili bomo priložnost, ko morajo vse države EU posodobiti svoje klasične osebne izkaznice z biometričnimi podatki za njihovo večjo varnost. Prve se bodo začele izdajati avgusta prihodnje leto. Pričakujemo, da bo ta nova osebna izkaznica hkrati tudi nosilka naše elektronske identitete. Ne bo torej zgolj varno sredstvo za prehajanje mej, temveč tudi naš ključ za dostop do elektronskih storitev doma in tudi v drugih državah EU, poleg tega pa bo tudi omogočala uporabo v sistemih zdravstvenega varstva enako kot kartica zdravstvenega zavarovanja.

Kar pa pričakujemo že v tem mesecu, je tudi možnost elektronskega vročanja. Organi v javni upravi, ki uporabljajo dokumentni sistem SPIS ali Krpan, bodo lahko državljanom osebno vročali na elektronski način v varne predale, ki si jih bodo v ta namen lahko odprli na državnem portalu eUprava. Na elektronski način si bodo po teh postopkih lahko vročale tudi javne institucije, če uporabljajo navedena dokumentna sistema. Postopoma se bo v okviru projekta SI-TRUST podpora razširila tudi na druge dokumentne sisteme, torej tudi druge organe, pa tudi državljani in podjetja se bodo lahko posluževali varnih elektronskih predalov tudi pri drugih, zunanjih ponudnikih tovrstnih storitev.

Velik izziv predstavljata tudi **medgeneracijsko sodelovanje**, na evropske trge dela pa vpliva zlasti staranje delovne sile. Do leta 2050 bo razmerje med aktivnim in neaktivnim prebivalstvom znašalo eno starejšo ekonomsko neaktivno osebo na vsakega delavca. Izziv je še posebej pereč za javni sektor, kjer je **več starejših delavcev** (starejših od 55 let) kot mlajših (mlajših od 34 let). Staranje delovne sile v javnem sektorju prav tako ustvarja neposredne finančne in davčne pritiske na vlade pri urejanju pokojninskih pravic in stroškov zdravstvenega varstva.

Poleg ravnanja s starejšimi zaposlenimi na delovnem mestu je nujno potrebno načrtovanje nasledstva in prenos znanja na mlajše generacije, posebno skrb pri slednjih pa je treba dati talentiranim zaposlenim in sposobnosti javne uprave, da jih privabi in zadrži ter ustrezno nagradi v hitro spreminjajočem se delovnem okolju.

Za starejše zaposlene je treba najti načine, kako kar najbolje izkoristiti njihove izkušnje in znanje, oblikovati pogoje za postopno prehajanje iz aktivne v neaktivno življenjsko dobo ter obenem zagotoviti učinkovite načine za prenos znanja na mlajše generacije.

Razvoj strategij upravljanja s talenti lahko pomaga pri zagotavljanju **kontinuitete znanja**, hkrati pa prinaša nova znanja in veščine. Javna uprava mora postati privlačen delodajalec, da privabi zaposlene s pravo mešanico znanj, jih zaposli, jim pomaga, da hitro napredujejo v okviru vzpostavljenih programov ter jih uspešno zadrži v svojem delovnem okolju.

Ravnanje s starejšimi zaposlenimi in s talenti v javni upravi bo vodilna tema predsedovanja Republike Slovenije Svetu EU v naslednjem letu na področju vodenja zaposlenih v javni upravi. Slovenija bo predstavila model ravnanja s starejšimi in s talenti v slovenski javni upravi z naborom konkretnih ukrepov, ki jih bo mogoče čim hitreje začeti uporabljati v praksi in bodo pomembno prispevali k oblikovanju kakovostnejše javne uprave.

**Študijo** o ravnanju s starejšimi zaposlenimi in talenti v javni upravi bodo izvedli predstavniki OECD. V njej bodo predstavljeni trendi in primeri najboljših praks ter priporočila za učinkovito ravnanje s starejšimi zaposlenimi in talenti v javnih upravah držav članic EU s poudarkom na oblikovanju modela za Slovenijo.

Želim vam uspešno in zanimivo nadaljevanje konference ter prijeten preostanek dneva. Obžalujem pa, da vas zaradi drugih obveznosti, ne bom mogel spremljati v živo. Bom pa z zanimanjem prebral in prisluhnil poročilom o ugotovitvah in sklepih tega pomembnega dogodka.

Preden pa dokončno zaključim, vas pozivam, da si vsi, ki tega **še niste** storili, na svoje pametne telefone naložite aplikacijo **Ostani zdrav**. Pa ne zato, ker vam je tako naročil minister, temveč zato, da pripomorete k preprečevanju nenadzorovanega širjenja okužb s Covid19 in tako zaščitite svoje najbližje in sebe. Da nas bodo lahko takšna, nedvomno nadvse koristna srečanja, v čim večjem številu združevala še naprej.

Srečno in ostanite zdravi!